Ego Odo, Burgundię dux, omnibus notum facio presentibus et futuris quod ego acquitavi in perpetuum fratres Longivadi de vectura quam ego exigebam ab eis, singulis annis, ad vina mea vecturanda, tali conditione quod ipsi tenentur vecturare singulis annis usque ad Vallem Callium quatuor modios frumenti suis propriis vehiculis, quos ipsi fratres Longivadi eis singulis annis debent pro Leesma et Vanvex, sicut in carta quam super hoc de me habent plenius continetur. Quod ut ratum habeatur et firmum presentem cartam sigilli mei munimine feci roborari. Actum anno Domini M°CC° undecimo.